Papersnake/gushiwen huggingface dataset:
送丁山人游粤西
梁绍震（明代）

家住飞云最上头，别君长笑出罗浮。吴松不入山人梦，辽鹤常随野客游。

彩笔浪吟虚白社，黄金买醉倚青楼。玉姬歌罢无持赠，采采芙蓉八月秋。
疏影·题恽心耘司马落影图
杨葆光（清代）

柔情缕缕。但一着色相，如沾泥絮。谱出荃荪，楚些歌成，只有骚魂凝聚。

痴心付与多情者，任蝶影、随风来去。似翠蛾、镜里频看，解得萧郎凄楚。

侬感平生知己，有明珰瑟瑟，亲见神女。怅绝离怀，苦订归期，恨不云山飞度。

披图猛省痴騃意，便悟到、用情无处。更殷勤、寄语词人，护得影儿长住。
皇后阁端午帖子词
宋庠（宋代）

篆桃刻印神图术，采药和丹宝笈功。
欲验嘉辰蠲毒处。轻炎不入广寒宫。
江蓠馆十绝句为朱鸿胪在明题 其一 松斋
王世贞（明代）

郁郁斋畔松，谡谡松下风。侬如陶弘景，日坐松风中。
送行脚僧
李洞（唐代）

瓶枕绕腰垂，出门何所之。毳衣沾雨重，棕笠看山欹。

夜观入枯树，野眠逢断碑。邻房母泪下，相课别离词。
重建岘山羊侯祠歌
王洙（宋代）

襄阳南出大路奔，小山曰岘名特尊。
山形卑堕不峻极，屹若巨首临江濆。
大山半空不成霍，绝水阙左非其亹。
砠巅赑屭戴危石，箕踞曼衍罗芳荪。
汉流长骛滨其足，东望瀰迆皆平原。
槎头下瞰罟罶集，蔡洲近眺田园蕃。
何物兹山匪秀出，得使今古闻听喧。
自昔羊公好登览，山名直为贤者存。
鹿门望楚镇区境，凤林冠盖延山樊。
丹岩翠壁互幽胜，日月亏蔽烟岚屯。
公胡遗彼而乐此，谈者未始聊诊论。
吾谓圣达意超豁，高览便欲周乾坤。
孔登泰山小天下，阮升广武叹竖昏。
会稽探穴禹书出，之罘望海云涛翻。
此中风景亦虚远，极目见尽江山源。
东吴未定劳机策，置酒啸咏纾忧烦。
数顾润甫恤躬后，誓将百岁游清魂。
对公盛德与山永，正唯湛辈如公言。
今兹去公仅千载，凛然英气犹轩轩。
我来追古一长息，旧迹废毁成悲吞。
民豪占山童其木，嘉植不得容本根。
利取薪苏积稛絭，粥之陶瓬供烧燔。
羊公无庙忽不祀，但纵淫鬼歆牲蘩。
中庭有碑即堕泪，至今观者怀仁恩。
於民何诛不足问，非民忘德由官惛。
下教邑里复祠宇，叙诸祭典跻之元。
思仁爱树恭所茇，禁止樵伐修壖垣。
且欲王命得守固，謄言状事驰九阍。
书闻天子蒙报可，金石款刻垂后昆。
使民永念古遗受，勖尔风化常丕敦。
出塞作
王维（唐代）

居延城外猎天骄，白草连天野火烧。
暮云空碛时驱马，秋日平原好射雕。
护羌校尉朝乘障，破虏将军夜渡辽。
玉靶角弓珠勒马，汉家将赐霍嫖姚。
望夫台?在忠州南数十里?
苏轼（宋代）

山头孤石远亭亭，江转船回石似屏。
可怜千古长如昨，船去船来自不停。
浩浩长江赴沧海，纷纷过客似浮萍。
谁能坐待山月出，照见寒影高伶俜。
别云端子和元字韵
程公许（宋代）

玉楼双耸吟肩寒，自孔氏出参玄元。
荒寻得君相指似，清吐对我如澜翻。
归欤金华葺茅屋，间有洞户通麻源。
世尘轇轕勿浪出，执手且面空此尊。
朝中措
朱敦儒（宋代）

元宵初过少吹弹。楼角彩灯残。踏雪闲寻深院，携壶试觅幽欢。
麻姑暂语，文君未寝，五老双鸾。要共梅花同晓，薄罗不耐春寒。
奉和春日幸望春宫应制
苏颋（唐代）

东望望春春可怜，更逢晴日柳含烟。
宫中下见南山尽，城上平含北斗悬。
细草偏承回辇处，轻花微落奉觞前。
宸游对此欢无极，鸟哢声声入管弦。
金刚随机无尽颂·大乘正宗分第三
释印肃（宋代）

富嫌千口少，烦恼何时了。
地狱与天堂，历历无人晓。
次韵赵道夫待制放鱼之作
李弥逊（宋代）

出门忽见鲤城市，脱尔宁捐一粒赀。就使烹鲜真可口，谁能结网更临池。

斜风送浪回赪尾，浅水平沙走素鳍。勿谓寰中底么魔，三生恩怨不能欺。
题带经亭为旷伯逵赋
刘崧（元代）

时雨度原陆，我俶事耦耕。晨兴荷锄出，于道非所营。

古人邈以远，遗言粲昭明。岂不念周览，力穑自有程。

携书徂畛间，卷舒契深情。息偃林樾下，放歌激商声。

皤皤东邻叟，来问所读名。作者安在哉，所为竟何成。

谁能舍耒耜，坐致仓廪盈。掩卷谢邻叟，此道久榛荆。

圣哲本不死，我宁昧所生。且复具尊酒，相对得共倾。

陶然亦径醉，春鸟方和鸣。
邑宰相访翼日有寄
徐夤（唐代）

渊明深念郤诜贫，踏破莓苔看甑尘。碧沼共攀红菡萏，金鞍不卸紫麒麟。

残阳妒害催归客，薄酒甘尝罚主人。夜半梦醒追复想，欲长攀接有何因。
将游云谷约同行者
朱熹（宋代）

跻险择幽栖，搴萝结茅屋。疏泉下石濞，种树满烟谷。

时登北原上，一骋千里目。云物下逶迤，冈峦远重复。

暂辞忽旷岁，再往恨牵俗。因悲昨游侣，或已在鬼录。

暄风悟新阳，一雨欣众绿。明发君莫迟，幽期我当卜。
对雨闲吟呈吏部侍郎
李昉（宋代）

羃羃浓云势未收，森森凉气忽如秋。
密笼芳树飘何急，高卷疏帘看不休。
咫尺莫闻人对语，逡巡已见水平流。
此时遥忆诸君子，堪命棋枰与酒瓯。
和壁间谢艮斋留题
王炎（宋代）

寥寥鹤驾人安在，洒洒骊珠迹已陈。
见说仙家能拔宅，何妨乘此上天津。
木兰花
陈师道（宋代）

阴阴云日江城晚。小院回廊春已满。谁教言语似鹂黄，深闭玉笼千万怨。

蓬莱易到人难见。香火无凭空有愿。不辞歌里断人肠，只怕有肠无处断。
应林道中奉怀紫阳夫子
吴与弼（明代）

昔诵夫子诗，今履夫子路。夫子一去夜漫漫，往复行人自朝莫。
首春连阴
陆游（宋代）

入春十日九日阴，积雪未解雨复霪；西家船漏湖水涨，东家驴复街泥深。
去秋宿麦不入土，今年米贵如黄金。
老妪哭子那可听，僵死不覆黔娄衾！州家遣骑馈春酒，欲饮复止吾何心？出门空叹岁华速，已见微绿生高林。
浣溪沙
齐景云（明代）

晓起无人上玉钩。迟迟日午怯梳头。罗衣绣帕冷香篝。

满眼落红粘别泪，一天疏雨织春愁。倚栏无语暗凝眸。
别一上人
岑徵（明代）

寒梅欲放雨如丝，握手前途话别时。乞食独寻朝爨去，投林偏向暮云迟。

鸿冥一举归天路，乌鹊南飞绕树枝。他日青山投老去，虎溪松月更相期。
闽宪法克庄以故旧吒文公五世孙明仲远徵鄙老
孙应时（宋代）

老去斯文付寂寥，寒枝枯甲一遗蜩。
虚言自叹零点何补，好友相求惮遥。
败箧尘埃烦数子，破窗风雨每连宵。
诗成明日寻梅去，共看春风转斗杓。
舟次比屋
汪梦斗（宋代）

当年图上看中原，欲渡长淮梦断魂。今日绝淮载诗去，轻舟已自入桃源。
赠刘正将
项安世（宋代）

柳亭门户劣三间，诗伯封疆自一寰。
批判秋风勾夜月，抨弹淮水荐钟山。
偈颂九十三首
释梵琮（宋代）

忻逢四老，头白如新。
喙长百尺，鼻重千年。
眼随青嶂合，眉带野花颦。
迎来送去，以表殷勤。
为何如此，远亲不如近隣。
大慈寺
苏澥（宋代）

身去寥寥无朕迹，此时谁会真消息。黄金灵骨今尚存，指示世人人不识。
绵搭絮　边城春到迟
韩邦奇（明代）

昏昏漠日下荒台。望遥天、极目凄凄，春尽边山花未开。

对寒杯。百感兴怀。家乡万里，白发还催。何处是渭水，秦城雪满，红崖雁不来。
书陈少阳遗墨后
刘宰（宋代）

赎死何由可百身，遗书犹足警来人。
当时珍重千金字，此日凄凉一窖尘。
玄武门侍宴
杜正伦（唐代）

大君端扆暇，睿赏狎林泉。开轩临禁籞，藉野列芳筵。

参差歌管飏，容裔羽旗悬。玉池流若醴，云阁聚非烟。

湛露晞尧日，熏风入舜弦。大德侔玄造，微物荷陶甄。

谬陪瑶水宴，仍厕柏梁篇。阚名徒上月，邹辩讵谈天。

既喜光华旦，还伤迟暮年。犹冀升中日，簪裾奉肃然。
夜江濯足
郑珍（清代）

凉飔动烟渚，净魄生夕林。浣衣人独归，余情含空砧。

坐濯双白趺，真怀仍在襟。微浪蹙细沙，沙乾浪旋侵。

不见白石郎，谁见沙浪心。何意孺子歌，但为浊水吟。
秋虫
杨万里（宋代）

蝉哀落日恰才收，蛩怨黄昏正未休。
催得世人头摠白，不知替得二虫愁。
白云洞
王延轨（宋代）

早向珠囊见，今亲历洞门。削成青玉壁，擘破白云根。

冷射筇□色，浓□古藓痕。坐来肌骨爽，□□湿琴樽。
四月五日难维成都连日行浅滩中或迟或速如在
项安世（宋代）

青林浅濑密萦洄，唤作兰亭载酒来。
忽听江深发鸣橹，始知身是罢官回。
送李大夫渡口阻风
戴叔伦（唐代）

浪息定何时，龙门到恐迟。轻舟不敢渡，空立望旌旗。
秋晚
李咸用（唐代）

斜阳山雨外，秋色思无穷。柳叶飘干翠，枫枝撼碎红。

鬓毛看似雪，生计尚如蓬。不及樵童乐，蒹葭一笛风。
言志
吕本中（宋代）

冯驩客传舍，弹铗歌不已。托身孟尝君，惟有一剑耳。

何事食无孟，何事出无舆。先生犹有剑，至我剑亦无。

一来曹南郡，优游聊自娱。春风吹我衣，春草生庭除。

小便胞略转，晚发手自梳。仰面送归雁，低头羡游孟。

幸有薄薄酒，浸渍满腹书。安得待天命，吾心亦何如。

长铗莫漫弹，何必忆吾庐。
古瑟怨
李益（唐代）

破瑟悲秋已减弦，湘灵沈怨不知年。

感君拂拭遗音在，更奏新声明月天。
谯申甫惠诗有随缘婚嫁之语因次韵赞之
魏了翁（宋代）

几见三星挂屋荣，人生难得是青春。
已惊梅实盈筐筥，方待河鲂下钓纶。
乃事未能超俗见，感时宁不念天伦。
随缘婚嫁君言是，且把乖逢付大钧。
岁晚四首 其一
李彭（宋代）

天长候雁作行远，沙晚浴凫相对眠。松醪朝醉复暮醉，江月下弦仍上弦。
渡江
许及之（宋代）

扬子江头渡晓风，一舟掀舞浪花中。江神似恨频将币，不许和戎出汉宫。
灵洲梅花
戴复古（宋代）

穿林傍水几平章，合有春风到草堂。
自入冬来多是暖，无寻花处却闻香。
枝南枝北一轮月，山后山前两履霜。
直看过年开未了，醉吟且放老夫狂。
脚婆
王炎（宋代）

竹奴夏日凉，脚婆冬夜燠。
二物不同时，皆堪伴幽独。
自吾失伉俪，一纪谁与宿。
年高气血衰，日短天地肃。
鱼眼夜不瞑，鸡肤冻生粟。
伏枕屡展转，挟纩但拳曲。
脚婆当此时，贵重如金玉。
爨釜蟹眼生，汲之满皤腹。
暖气所燻蒸，羸躯任伸缩。
粉黛工取怜，自可荐衾褥。
岂不辟沍寒，而能动情欲。
不如此瓠壶，但可暖吾足。
貌丑不妩媚，坐稳无颠覆。
妄想何从生，黎明睡犹熟。
将进酒
沈周（明代）

君不见人生百年驹过隙，何况人生不满百。又不见来世不可待，往世不可追。

百年三万六千日，日日烂醉君何辞。天公那得私人物，头上不可扫白发。

所以知章眼落井底花，太白手捉江中月。金莲画炬飞碧烟，赵女起舞踏四筵。

主人劝客连夜饮，似恐明朝非少年。新丰酒槽滴红露，十千一斗亦有数。

为君典却紫绮裘，不惜更脱珊瑚钩。门前杨花如水流，入来愁人风满楼。

将进酒，开君愁。
送戚少保归东莱 其二
张鸣韶（明代）

蓬莱高阁出风尘，万里犹存报国身。贫去祇应怜燕雀，功成宁复问麒麟。

将军老计堪全胜，保相深恩是近臣。法网重伤文吏议，可堪烽火照三秦。
山樊
方岳（宋代）

竹屋寒无石鼎烟，春风吹作白龙涎。
平生奇处何关染，字以山樊亦自然。
读少陵近体诗
潘玙（宋代）

少陵近体诗，其间备众体。
链语发英华，立意为根柢。
如击常山蛇，应处贯首尾。
今人一体看，而不究其理。
初春汉中漾舟
孟浩然（唐代）

羊公岘山下，神女汉皋曲。雪罢冰复开，春潭千丈绿。

轻舟恣来往，探玩无厌足。波影摇妓钗，沙光逐人目。

倾杯鱼鸟醉，联句莺花续。良会难再逢，日入须秉烛。
江西第六十九
文天祥（宋代）

旄头初俶扰，义士皆痛愤。
乾坤空峥嵘，向者留遗恨。
过天放庵
智舷（明代）

结茅野田外，犹自苦逢迎。遂拟径常塞，不容人暂行。

日高僮仆睡，花落鸧鹒鸣。竹户忆曾启，饭僧炊午羹。
瞿秘校新授官还南丰
曾巩（宋代）

柳色映驰道，水声通御沟。
虽喜芳物盛，未同故人游。
叩门忽去我，跃马振轻裘。
佩印自兹始，过家当少留。
中园何时到，薇蕨亦已柔。
山翠入幽屐，渚香浮回舟。
阡陌有还往，壶觞时献酬。
应笑天禄阁，寂寥谁见求。
送琳长
苏辙（宋代）

身老与世疏，但有世外缘。五年客江西，扫轨谢往还。

依依二三老，示我马祖禅。身心忽明旷，不受垢污缠。

偶成江东游，欲别空悽然。缘散众亦去，飘若风中烟。

华阳本荒邑，缁素明星悬。偶然得老尉，旧依育王山。

琏公善知识，不见十九年。我昔未闻道，问以所入门。

告我从信入，授我普眼篇。冉冉百尺松，起自一寸根。

南归发尽白，尺书今始传。不知邻邑中，乃有门人贤。

百里走相访，触热汗雨翻。怀中出诗卷，清绝如断蝉。

我适病寒热，气力才绵绵。空斋默相向，欲语不能宣。

未暇答佳意，归锡锵金环。空有维摩病，愧无维摩言。
凤凰台上忆吹箫 题俞月卿茂才暨德配秦、王两夫人《引箫声院合稿》
宗婉（清代）

才思如云，风情似水，天生一种飘萧。况得逢佳偶，共奏灵璈。

惆怅子等仙去，重伴取、弄玉吹箫。堪夸是、才俱道蕴，学并班昭。

寥寥抚今溯古，有几个人儿，得似伊曹。羡倡予和汝，艳福能消。

岂比寻常儿女，只解把、粉弄脂调。神仙侣、抽书擘笺，别具丰标。
道出南浦见萧子庄十首 其九
陈渊（宋代）

斯文初不间衡茅，但有玄经岂患嘲。骐骥从他千里足，鹪鹩容我一枝巢。
和王右司游南岳得晴
王炎（宋代）

笑披鹤氅上坡陀，风籁无声日气和。
绝顶琼瑶蒙竹树，上方宫殿隔藤萝。
雪花夜堕方如许，天宇晨开岂有他。
一点春阳温厚意，积阴消释自无多。
鸡公帻（去褒城县二十里）
韦庄（唐代）

石状虽如帻，山形可类鸡。向风疑欲斗，带雨似闻啼。

蔓织青笼合，松长翠羽低。不鸣非有意，为怕客奔齐。
早行
刘敞（宋代）

虚舟却烦暑，初旦更清和。尘襟暂轩豁，幽兴亦滋多。

黄鸟啭深树，良鱼跃层波。岸花间红紫，村叟杂笑歌。

稍忘溯洄力，未悟岁时过。侧肩市朝客，偃蹇奈予何。
春日馆中即事五首 其一
王安中（宋代）

求友何人似谷莺，羁游浑觉昧平生。闭门春事关身薄，荠菊青青自可羹。
食酪
陆游（宋代）

南烹北馔妄相高，常笑纷纷儿女曹。
未必鲈鱼芼菰菜，便胜羊酪荐樱桃？
再用前韵四首
郭印（宋代）

瀼界东西境，人分远近村。
关头千古路，夹口百川门。
风定江知性，云开日返魂。
客愁秋更剧，一望一神昏。
冥鸿阁即事四首
白玉蟾（宋代）

夜饮青莲居士家，高吟大笑对梅花。
饕杯自喜更筹缓，醉墨偏随烛影斜。
中峰
释仲殊（宋代）

聚远最高亭，登临喜倍增。
贪陪青眼客，不见白头僧。
闭户三十载，压云千万层。
龙珠弹落处，一点白莲灯。
卜算子（前题）
李流谦（宋代）

生别有相逢，死别无消息。说著从前总是愁，只是不相忆。

月堕从窗寒，梦里分明识。却似嗔人不忆他，花露盈盈湿。
暮秋集小山王孙第分得新字
谢榛（明代）

悲秋仍兔苑，华发几茎新。黄菊频催老，青山久待人。

交情且樽俎，世事各风尘。醉别王孙去，天涯草自春。
送张瑶贬五溪尉
高适（唐代）

他日维桢干，明时悬镆铘。江山遥去国，妻子独还家。

离别无嫌远，沈浮勿强嗟。南登有词赋，知尔吊长沙。
宫词 其二十一
张公庠（宋代）

共惜流芳甚掷梭，初移夏琯已清和。百花飞尽酴醾发，留得春光数日多。
题杭州宝岩寺垂云亭
陈襄（宋代）

小亭巉绝出云间，万象升沉不得閒。莫怪诗翁头白早，时来向此写湖山。
蒋氏寿萱堂
袁凯（明代）

湜湜黄浦，东流为莆。
维莆之阳，季硕氏居。
维季硕氏，夙失其怙。
母氏是拊，是复是顾。
是乳是哺，燥湿易处。
不敢笑语，不敢恐惧。
母也劳苦，既长而教。
出就于校，复因复好。
克荷克绍，母也其耋。
嗟嗟我母，如彼昊天。
何以报之，维以永年。
烨烨芳草，树之于阴。
翼翼高堂，匪高且深。
维此芳草，其气扬扬。
母氏覯止，其忧乃忘。
既忘其忧，其乐悠悠。
无有灾咎，维康维寿。
维寿其何，如山如河。
不竭不磨，寝食具宜。
水有游鲤，陆有粳米。
烹炙淅洗，甘膏氵修。
酌此春醴，于堂之北。
于堂之北，旦旦若是。
曷其有既，我歌我诗。
置之于楣，告尔后来。
告尔后来，季也可仪。
答程教见和梅诗二绝
洪咨夔（宋代）

一段清冰浸月华，短篱疏竹是谁家。
春光元不分吴蜀，惊见江南半树花。
题王朋梅金明池图
李源道（元代）

金明池水清且涟，宝津楼阁三山巅。鱼龙一鼓雷破壁，貔虎万艘风动天。

银涛激起翻匹练，綵绳突出腾飞仙。锦标夺得未为快，东朝画史今龙眠。
厅斋消夏 其二
黄家鼎（清代）

苏张游说早空还，上相星轺指马关。国计输金兼割地，儒臣抗疏欲移山。

辽阳城郭千旗外，横海楼船一炬间。毕竟将军能胜敌，降书递后尚雍娴。
詹侍御游匡庐折肱不果诗以讯之
叶春及（明代）

闻君名籍系沧洲，杖策寻仙不可留。九派春愁连楚泽，五峰清梦满江州。

题诗忽动烟霞色，伏枕俄惊日月流。望气自怜关令尹，何时函谷度青牛。
菩萨蛮 其十二 颠倒韵伯兄大千侄阿莲同作
毛奇龄（清代）

熨香沉斗珠绳屈。屈绳珠斗沉香熨。花鸭睡笼纱。纱笼睡鸭花。

减丝荷漏浅。浅漏荷丝减。长夜好难量。量难好夜长。
闺怨
唐庚（宋代）

芳草绕池绿，天涯人未归。春来更消瘦，浑欲不胜衣。
赠师永锡并简子西文潜
张孝祥（宋代）

永锡西方来，持论乃据正。健饭不饮酒，自诡作县令。

我已识淮不，但未见伯浑。林林三珠树，知是难弟昆。

上方顾中原，有君但无臣。岂有千里足，而令走踆踆。

愿子径入关，请对通明殿。此事定在我，不必问和战。
次曾宏甫赴光守留别二首韵 其一
曾几（宋代）

听说光州好，淮山是四邻。凝香无一事，奠枕有馀民。

世以文章著，朝须宠数频。西湖便归去，应不待班春。
春暖赠梅喜作二首 其一
陈造（宋代）

晴日烘开栗玉葩，懒随霰雪送年华。淮乡地冷开虽晚，竟是人间第一花。
晓入直庐即目
万承苍（清代）

候晓入承明，风传漏刻清。九衢分曙色，万户动秋声。

微雨不沾地，乱云犹出城。常时车马道，未有一尘生。
诉衷情令 其五 寒食
仲殊（宋代）

涌金门外小瀛洲。寒食更风流。红船满湖歌吹，花外有高楼。

晴日暖，淡烟浮。恣嬉游。三千粉黛，十二阑干，一片云头。
范蜀公得请再致仕蜀公作诗命某次韵
李廌（宋代）

老恋林泉拒衮衣，高山景行众思齐。久膺重任当先觉，独以清风激众迷。

越相家声千载后，商公旧隐白云西。坐令贪懦趋忠厚，寄语狂童勿芥鸡。
鹦鹉
马位（清代）

吴音好鸟来陇西，翠衿红嘴架上栖。金屋花深隔娇女，纱窗如烟传笑语。

银绦系胫不得飞，人前饮啄矜毛衣。园中歌舞晓携出，高挂绿杨迷一色。

富家买尔巧舌声，那闻布谷催春耕。
和毛君州宅八咏 李八百洞
苏辙（宋代）

洞府山川百里赊，洞门藤蔓锁烟霞。
神仙不与人间异，弟妹还应共一家。
何梅生以荔枝三百颗寄饷报诗四章 其三
陈曾寿（清代）

东坡昔迁谪，海角挂孤光。林家赏红紫，翟舍叩昏黄。

义井独后汲，至味逡巡长。偶过荔枝港，累累照沧浪。

父老欣见留，及食邀过尝。海南一卷诗，字字含幽芳。

无入不自得，火宅生微凉。披猖今何世，敦俗忽已亡。

湿沫相呴濡，良厚诚可伤。
三用韵十首
杨公远（宋代）

人生期满百，有兴且追游。
白发来非约，青春去莫留。
兔乌双转毂，今古一凭楼。
莫问穷通事，从今付分休。
寄崔汝弼 其二
徐积（宋代）

除却行吾义，其他任自然。胸中清水溜，颔下白毛鲜。

别我未逾月，思君似隔年。北轩翁在此，曾醉菊花边。
沜东宴集值风雷大作
王九思（明代）

日暮俄吹万里风，西原牛马下巃嵷。震雷挟雨千峰黑，高岸飞花一涧红。

扫兴顿教棋局散，停歌非为酒樽空。须臾玉宇还开霁，皓月留人意未穷。
送王山人
盛鸣世（明代）

寒原一雁下霜空，短褐萧萧犯北风。
俱是残年行路客，伤心不在别离中。
上饶南岩寺漫题 其二
张羽（凤举）（明代）

禅宫作意留，来隔几峰求。洞覆檐牙过，云依佛面浮。

栖真迷白鹿，驻景忆丹邱。岁晚输樵者，长歌任此游。
巫山一段云（王氏楼）
仇远（元代）

酒力欺愁薄，轻红晕脸微。双鸳谁袖出青闺。划袜步东西。

倦蝶栖香懒，雏莺调语低。钗盟惟有烛花知。半醉欲归时。
题慎郡王黄山三十六峰图 其三 叠嶂
弘历（清代）

新浴必振衣，新沐必弹冠。闻道神仙窟，故应人到难。
先蚕六首
佚名（隋代）

神来徕，驾跄跄。
紫坛熙，烛夜光。
会竽瑟，鸣球琅。
荐旨酒，杂兰芳。
佑明德，锡百祥。
与贾岛、顾非熊、无可上人宿万年姚少府宅
朱庆馀（唐代）

莫厌通宵坐，贫中会聚难。堂虚雪气入，灯在漏声残。

役思因生病，当禅岂觉寒。开门各有事，非不惜馀欢。
晚秋农家八首 其六
陆游（宋代）

疏沟架略彴，拾瓦叠浮屠。既画菘韭畦，遂营瓜芋区。

豉香吴盐白，饱计已有馀。扪腹笑自贺，无羊败吾蔬。
西江月（舟中赵子野有词见调，即意和之）
史达祖（宋代）

裙折绿罗芳草，冠梁白玉芙蓉。次公筵上见山公。红绶欲衔双次。

已向冰奁约月，更来玉界乘风。凌波袜冷一尊同。莫负彩舟凉梦。
题文徵明莲池濯足
弘历（清代）

炎夏乘凉濯虎丘，轩轩高致傲王侯。莲池漫道方盈亩，津逮临淄万里流。
营师常秉烛为人说气色戏成此绝
叶适（宋代）

曙色熹微已出门，擘浮热眼相旁人。
不如睡足朦胧起，留得沉光看本身。
和陈叔易见寄
晁说之（宋代）

终日焚香却袢暑，只此于君愧典刑。
莫怪殷勤问元朗，此心要自渴沧溟。
偈颂七十六首
释师范（宋代）

径山无伎俩，住院多阻障。
饭在平江府，口在凌霄上。
河港既不通，千里空相望。
暂假维摩手，一钵共分饷。
樵屋
释普济（宋代）

鬻薪无价岭南归，尚有儿孙在翠微。
执树缚苑门户别，离离荆棘惹人衣。
挽赵秋晓
陈纪（宋代）

鹏运南来驻海涯，熟闻诸老说瑰奇。
周瓜正接云仍瓞，郗桂骈生父子枝。
阅世忽更龙汉劫，盖馆独见义臣诗。
每嗟岭海无英特，况失斯人重可悲。
纪梦
韩淲（宋代）

秋深夜自清，扬扬梦初成。短衣山麓间，羽客争将迎。

同行得佳伴，意气还相倾。或有设食者，窗几皆虚明。

恍然忽已觉，此身微官萦。只今閒且散，心胡为未平。

尚复带孥累，徒羡高举轻。方外多高人，箪瓢思远征。
和李少卿
李新（宋代）

疏雨轻烟忆故林，一生难惬子由心。
未须迳化陂龙去，留作甘棠异日阴。
秋日杂咏八首 其三
陆游（宋代）

菰蒲风起暮萧萧，烟敛林疏见断桥。白蟹䱥鱼初上市，轻舟无数去乘潮。
龙泓洞
胡志道（宋代）

兹山何巍巍，欲上扪萝茑。怪石虎踞蹲，老蘖虬夭矫。

中有古洞天，劖然若天造。爰从开辟来，日月自昏晓。

神龙此蛰蟠，雷玉吐淼淼。每逢岁旱乾，山老必见祷。

顾盼层云生，撖舞百川倒。何时谢鱼虾，昂雷腾浩渺。
春日感怀
苏舜钦（宋代）

微物亦生辉，轻风弄客衣。花闲情脉脉，蝶煖喜霏霏。

望国勋名晚，伤时岁月飞。淹留伴猿鸟，何日片帆归。
艮岳百咏 璿波亭
李质（唐代）

水影摇晖动碧虚，日华凌乱上金铺。安知不是鲛人宝，往往渊中得美珠。
陈培所职方参知湖广
游朴（明代）

长安春尽夏云生，冉冉光浮岳使旌。湖上山川新借色，禁中颇牧旧知名。

十年密勿边城疏，万里风流江汉情。屏翰也应从暂借，使君元未厌承明。
八百石洞
潘兴嗣（宋代）

八百仙来不记年，剑池丹井尚依然。
秀峰插汉含灵气，古洞通真锁瑞烟。
竹简漆书何处觅，神符白雪更谁传。
芝軿一去人间世，应念沧波又变田。
潼川路施运判生日
魏了翁（宋代）

家声烨烨自乾淳，王谢门中着此身。
金碧池边金碧使，玉山台上玉山人。
都将奕叶芝兰味，散作群州桃李春。
应记西陵分首后，枯棋一局几回新。
赠赵鍊师奉祠南海会稽
邓文原（元代）

函香南国羽衣师，东绕稽山谒禹祠。使驭稳如乘白鹤，仙都归及采玄芝。

文园进稿无封禅，宣室求言有受釐。书就会同灵贶阔，词人休撰《九歌》辞。
登阳山妙净院
陈深（宋代）

野寺虽牢落，山僧亦自如。
幽栖娄虎空，灵迹近龙居。
地胜轩楹古，天寒草木疏。
凭高望城郭，把酒一唏嘘
临江仙
沈蔚（宋代）

过尽清明三月雨，东风才到溪滨。画工传得已非真。青君著意处，桃李未为伦。

倚槛盈盈如欲语，就中拈足花神。自然亭馆一番新。从今观绝品，不独洛阳人。
天申節致语口号
陆游（宋代）

嘉会千龄岂易逢，珮声俱集未央宫。
九重鳳阙曈曨日，百尺龙旗掩苒风。
奇瑞屡书圖牒上，太平长在詠歌中。
区区击壤虽无取，意与生民既醉同。
秋晚回试高州重题城月驿壁
翁方刚（清代）

秋在朝凉午燠閒，人归黄篾碧溪湾。数椽聚处成官驿，一鸟飞溪得远山。

院雨记听蕉叶响，庭苔似点菊花斑。应知路渐高凉近，许借层窗此豁颜。
和邃卿馆中晚入
胡宿（宋代）

铜狄严扉大帝家，雨回天气湛春华。墙头落景半规日，楼外馀晖几叠霞。

风近天渊闻斗鸭，烟开宫树见栖鸦。端门漏密长廊静，时见香英坠砌花。
纸帐
史弥宁（宋代）

高卧羲皇万虑空，吟怀剥落杳无踪。恨渠纸帐关诗梦，勾引梅花搅一冬。
香烟同昙谷限韵
邓林梓（明代）

篆却灵檀细罽头，似因墨浪跃潜虬。横侵画壁岚方起，曲绕瓶花雾未收。

层阁忽生三凤鼎，斐云分盖五绫篝。依稀镜里双鬟乱，春睡初醒十二楼。
寄友人
张籍（唐代）

忆在江南日，同游三月时。采茶寻远涧，斗鸭向春池。

送客沙头宿，招僧竹里棋。如今各千里，无计得相随。
代宗朝京师语
佚名（唐代）

常无分别元好钱，贤者愚，愚者贤。
维扬驿
文天祥（宋代）

三年别淮水，一夕宿扬州。
南极山川古，北风江海秋。
昭君愁出塞，王粲怕登楼。
千载英雄泪，如今况楚囚。
戏题珪老借庵
楼钥（宋代）

莫道庵子是借底，只你也是借将来。
劝君莫作来生债，尽底还他亦快哉。
问雪
晁说之（宋代）

此雪问谁偏最喜，羯胡得意逞天骄。
黄河稳渡鱼龙静，白马增光剑甲豪。
我有玉钤今震叠，尔看瑶璧莫呼号。
何妨特敕近臣燕，肠断金樽费独谣。
贤者之孝二百四十首·皇侃
林同（宋代）

儒释本同途，遗经非尔殊。
未应普门品，胜似仲尼居。
后村来书有此心如珠有物蒙之之语芸居有诗再
胡仲弓（宋代）

襟抱天样宽，万象并包函。
富贵一虫臂。此理君饱谙。
直语苦如荼，回味留余甘。
吟诗秉史笔，未数司马谈。
越台新柳诗十首和王础尘 其七
陈恭尹（清代）

秋悴春荣各一时，中原花信尔先知。羌笛休吹断肠曲，东风只恋旧时枝。
醉花阴 寄许林风庭珠姊蜀中
李佩金（清代）

强把瑶徽消永昼。香懒添金兽。对此暮秋天，别绪离情，赢得人对瘦。

梦回寂寂残灯后。泪早盈衫袖。明月望关山，何处相逢，絮语重携手。
送师相陈大观文
喻良能（宋代）

朱朱白白总精神，共喜今年化笔匀。
尚有穷乡寒谷土，政须一气转鸿钧。
句
陈晔（宋代）

朝看碧溪初腾日，暮对青山淡抹云。
满庭芳 追怀业师江片石先生
熊琏（清代）

海鹤同清，孤松比傲，高怀洗净尘氛。牢骚身世，萧瑟笔花春。

难问茫茫天道，西风紧、断送吟魂。今和古、谁能不死，最苦是才人。

斯文同骨肉，千秋师友，不话寒温。但相逢一叹，欲哭声吞。

一自玉楼仙去，知音绝、没个评论。从今后、烟霞杖履，无复过柴门。
听雪
黎民怀（明代）

荏苒岁云暮，摇落秦城阴。遥天亘玄色，瓦屋飞琼音。

稍薄庭下树，微动风中琴。篝灯美良夜，寤言拥绨襟。

一齧有馀滋，僵卧徒所歆。蟪蛄罢秋响，寒螀符我吟。

岂谓四序周，而多炎景侵。缅彼凤池客，芳咏劳华簪。
自入闽境值雪默祷武夷君游山日雪霁有感
李纲（宋代）

鄙陋安能到古人，寸心潜格武夷君。誓辞叱散蛮溪雾，诗句驱开衡岳云。

忠谠自应惭吏部，精诚何敢并将军。氛霾卷尽留残雪，妆点峰峦意更勤。
寄韩君表
晁说之（宋代）

别离何用愁天涯，尘世来由百感赊。
白雪恨难逢柳絮，东风悔不识梅花。
诗书异户作何有，将相同时君莫夸。
闻道近远思卜筑，好来嵩少共烟霞。
大慧禅师赞
释智遇（宋代）

前无释迦，后无达磨。
骂雨骂风，祗要做大。
黑漆竹篦胡打乱打，祗佛祗魔劈面便唾，
因芘天陈其咎。衡阳梅阳，
十七年吞饥忍饿，将谓万里生还知非，
无来一星子不曾改过。者般瞎秃得人憎，
天上人间无两个。咄。
酬同年徐正夫司户时欲卜筑嵩洛间
张耒（宋代）

少别老相见，无言空惘然。
功名属多病，诗酒乐衰年。
釜厌颜公粥，囊须赵壹钱。
归装何日办，嵩少好林泉。
玉楼春 其一 闺情
董元恺（清代）

晓临明镜肠堪绝。天遣春风领春色。才见开花又落花，可能相别还相忆。

锦帐罗帏羞更入。银钥重关听未辟。为君惆怅又黄昏，世间只有情难说。
题禾山萧秀才卧云庵
王庭圭（宋代）

江南山尽头，气状颇英淑。禾山倚天开，苍翠满林麓。

扶舆磅礴起，横断湘江曲。中有隐君子，结屋在深谷。

未放云出山，蟠云卧幽独。暮檐青泼眼，远霭寒山竹。

景色嘉有馀，幽人梦初熟。起看柱础润，山前雨应足。
野草中得五铢钱
李锴（清代）

岂有光芒异，犹怜轮廓坚。蚀深斑色古，渍少篆文全。

弃掷灵何在，摩挲臭尚传。和亲娄敬策，输纳想当年。
有竹诗为张伯起子玄略作
张以宁（明代）

我昔对策大明宫，骑马躞蹀行春风。万花园亭会乡里，曾拜君家有竹翁。

翁时中年我差少，同姓同乡复同调。酥茶清美酪酒浓，倒意倾情共谈笑。

翁住剑津之上游，我家鸣玉溪水头。故山青琅动万个，相约老去营菟裘。

翁向滕州我淮县，四十年间两鸿燕。忧葵空复寸心同，宿草宁期双泪泫。

桄榔叶碧邕江清，见翁令子难为情。卷中恍觌此君面，爽气尚与秋峥嵘。

闽山萧索飞寒怜，乔木故家几欲尽。有竹有竹今何如，伤心久断平安信。

吾乡海上三神山，翁今弭节于其间。令威来归想愁绝，节上冥冥都成斑。

两江信美非吾土，子母少留还竹所。明年倘许乞悬车，共斫长竿钓烟渚。
题画萱吴子痛父冤因寿其母并及之
徐渭（明代）

忘忧尽好陪萱草，抱恨无过废蓼莪。寄语贤豪莫迂阔，教人易水送荆轲。
夜坐有怀寄张士逊
寇准（宋代）

清秋吟更僻，况复古亭间。
少梦虫声碎，无风树影闲。
月华澄曲沼，霜气满空山。
不见张夫子，谁人共往还。
吴中友人惠蟹
宋祁（宋代）

秋水江南紫蟹生，寄来千里佐吴羹。
楚人欲使衷留甲，齐客何吴死愿烹。
下筯未休资快嚼，持螫有味散朝酲。
定知不作蟛蜞悮，曾厕西都博士名。
次元德弟
裘万顷（宋代）

宁逐春风上下狂，懒从桃李借恩光。
只应朝市风波恶，不似山林气味长。
莫惜举杯邀太白，要看骑马似知章。
南征他日如相忆，诗句还须付革囊。
减字木兰花（黄坚叟母夫人）
张孝祥（宋代）

慈闱生日。见说今年年九十。戏彩盈门。大底孩儿七个孙。

人间喜事。只这一般难得似。愿我双亲。都似君家太淑人。
天华宫
释古诠（明代）

中原方逐鹿，地筑假王宫。碣卧黄龙背，阶藏朱草丛。

松钗沾露滑，竹粉堕霜风。共选幽岩歇，颓垣吟夕蛩。
酬郭先辈
徐铉（宋代）

太原郭夫子，行高文炳蔚。弱龄负世誉，一举游月窟。

仙籍第三人，时人故称屈。昔余吏西省，倾盖名籍籍。

及我窜群舒，向风心郁郁。归来暮江上，云雾一披拂。

雷雨不下施，犹作池中物。念君介然气，感时思奋发。

示我数篇文，与古争驰突。彩褥粲英华，理深刮肌骨。

古诗尤精奥，史论皆宏拔。举此措诸民，何忧民不活。

吁嗟吾道薄，与世长迂阔。顾我徒有心，数奇身正绌。

论兵属少年，经国须儒术。夫子无自轻，苍生正愁疾。
黄鹤楼
李白（唐代）

眼前有景道不得，崔颢题诗在上头。
送水云归吴
王清惠（宋代）

朔风猎猎割人面，万里归人泪如霰。
江南江北路茫茫。粟酒千锺为君劝。
涵碧亭
刘述（宋代）

两山嵚处一泉飞，飞到亭前聚作池。
砌下蛟龙盘未起，席间环佩响无时。
翩飜翠羽青霞色，偃亚芳丛碧玉姿。
却羡老僧饶岁腊，不知天上有炎曦。
次韵十诗·喜闲
楼钥（宋代）

投闲时以醉为乡，人既相忘我亦忘。
雨足已期南亩熟，风清更爱北窗凉。
昼观碧落云千叠，夜看中庭月一方。
时援素琴聊自遣，谁能更作凤求皇。
人日两篇
杜甫（唐代）

元日到人日，未有不阴时。冰雪莺难至，春寒花较迟。

云随白水落，风振紫山悲。蓬鬓稀疏久，无劳比素丝。

此日此时人共得，一谈一笑俗相看。尊前柏叶休随酒，

胜里金花巧耐寒。佩剑冲星聊暂拔，匣琴流水自须弹。

早春重引江湖兴，直道无忧行路难。
东涧为余序后稿余以国帖唐碑古壶润笔反成□桃抛引小诗谢之
刘克庄（宋代）

玄晏欣然托序行，缊袍被衮岂非荣。家徒四壁穷难讳，字答三缣礼尚轻。

金薤银钩俱妙绝，石泉香饼太清生。如何更费公搜索，缄送松煤与水晶。
九日绝句
李适（唐代）

禁苑秋来爽气多，昆明风动起沧波。

中流箫鼓诚堪赏，讵假横汾发棹歌。
张丽华墓
刘克庄（宋代）

台上柏萧萧，空堂闭寂寥。
芳魂三尺土，往事几回潮。
堕翠寻难见，埋红恨未销。
犹胜江令在，白首入隋朝。
浩西堂见和因再用韵
释绍嵩（宋代）

镜中老色日侵寻，更有江湖万里心。
心行故人知此意，为吾因掉白头吟。
白伯伦仪部移居夜阶助甫司封访之席上赋得卜居赤甲迁居新两见巫山楚水春十四韵 其八
宗臣（明代）

闻君佩玄珠，明月终夜朗。莫作江湖游，白日愁罔两。
禅人并化主写真求赞
释正觉（宋代）

髑髅历乾，鼻孔觉宽。
廓空三际，不立毫端。
面目风霜杀，身心水月寒。
情尘净尽兮，万像齐观。
南浦（四月八日）
史浩（宋代）

天气正清和，庆西乾、释迦如来出世。毓质向金盆，祥云布、层霄九龙喷水。东传震旦，正令此日人人记。露盘百卉拥金容，香汤争来拂洗。

谁知这个因缘，化众生令求，尘埃脱离。一点本昭昭，当须向、兹时便知瞥地。何烦费手，自然作个惺惺底。若犹未晤，且管令师僧，八丈十二。
闻曲
刘铭传（清代）

琵琶音最好，解说别离难。多少伤情事，曲中和泪弹。
杂言送贤专使
释重显（宋代）

使乎谁，老作者，百战场中飞铁马。秋水藏来人不知，笑李将军被擒下。

阿呵呵，却归湖山唱凯歌。
绍兴祀岳镇海渎四十三首
佚名（隋代）

礼乐既成，肃容有常。
奄留消摇，申毕重觞。
仰胪所求，降福滂洋。
师象山则，以况皇帝。
咏山
刘斌（唐代）

灵山峙千仞，蔽日且嵯峨。紫盖云阴远，香炉烟气多。

石梁高鸟路，瀑水近天河。欲知闻道里，别自有仙歌。
邻妇哭征夫
张籍（唐代）

双鬟初合便分离，万里征夫不得随。

今日军回身独殁，去时鞍马别人骑。
梅市道中
陆游（宋代）

雨暗山陂路，人喧古渡头。
庙垣新画马，村笛远呼牛。
买饭谙争席，迎潮竞解舟。
平生苦吟处，又送一年秋。
墨菊
释文珦（宋代）

渊明爱佳色，灵均餐落英。
墨衣林下去，标致更凄清。
耄志十首
刘克庄（宋代）

拥万貔貅佩玉麟，内防天堑外边尘。
昔尝以处范韩老，今奈何可许史亲。
孤士但知怒螳臂，先皇不罪批龙鳞。
此身只合山阴住，长作陵边洒扫人。
怀桂林所思亭
范成大（宋代）

篸山奇绝送归时，曾榜新亭号所思。
桂林祗今湘水外，他年空有四愁诗。
夜宿韬光山楼
孙琮（清代）

秋云飞尽秋山出，石梯百仞烟岚湿。几经攀蹑到山楼，山僧一见如相识。

楼前澄泓水一洼，水中犹种金莲花。香山居士题诗处，楼阁依然夕照斜。

佛火微微诸虑冷，风枝不动惟清磬。去年春夜宿灵岩，夜色幽清同此境。

韬光泉，北峰巅，潺湲落枕畴能眠。苍苍寒气三更天。

夜静山高人不到，一声月下闻虎啸。
题名画大观册 其九 黄公望芝兰室图
弘历（清代）

常怀杜甫诗传神，不薄今人爱古人。大痴尚友意如是，图出芝兰气味亲。
送吴将军元瑜
李芬（宋代）

秦皇寤寐茅盈语，锐意长生欲轻举。
徐福药就仙骨成，云海茫茫但延伫。
东西日月秋复春，海变桑田更几人。
忽思重看旧寰宇，骖鸾直下江淮滨。
布衣野叟不耕艺，自向琳宫操祓篲。
秘语亲书悟世人，一坐忽惊古十岁。
淮南奉道闻真迹，命使扁舟访消息。
画手从来独擅长，一见仙风心自得。
归来目断苍烟垠，三尺生绡醉墨翻。
轴上神翁不解语，仿佛白鹤乘孤云。
海陵相望一千里，嗟我尘劳未云已。
授书圯上会有期，诚心愿取黄公履。
中宿归舟赋得落日放船好和张子白韵 其三
成鹫（清代）

落日放船好，青天回白头。乾坤双冷眼，沧海一虚舟。

百宝喧鼍市，千花簇蜃楼。名山徒在望，惭叹为谁留。
为李士鼎赋南楼歌
解缙（明代）

昔年看遍江外山，屐齿折尽今始还。满身犹带云气湿，双袖尚染莓苔斑。

归家却恨归不早，景物无如城东好。盘谷回环不易寻，桃源幽䆳终窅窅。

故山日夕佳气浮，水深流出东城头。山光水色清掩映，好处正在君家楼。

昼閒庭户无尘杂，芝兰满砌天香发。夕露浮沾处士衣，清风为扫幽人榻。

池中水暖萍香时，鲤鱼鳞甲光参差。碧桃映日锦为树，岸柳临风金作枝。

苍松拥盖鸣皓鹤，清夜泠泠漱声作。瑶琴抱取月中弹，玉酒携来花下酌。

赏心与景不相违，山水旦暮含清辉。陶令遥闻即解印，谢公到此欲忘归。

桐阴午巷辘轳响，鸳鸯飞出荷花荡。采山钓水恣幽寻，停雨看云任疏爽。

丹枫离离蜀锦红，脆蒲袅袅生清风。朝从涧阿拾瑶草，暮向水底搴芙蓉。

昨宵寒梅放新蕊，朔风冻合城东水。要知清兴逼人来，置身疑在冰壶里。

积庆孙子多才贤，城内幽室城外田。四时乐事都不减，中间好处君独偏。

楼中有书数千帙，山光倒浸溪流急。好将佳景赋新图，墨花染透金壶汁。

便令下笔绝尘埃，四面玲珑窗户开。胸中自有凌云志，明日韩公骑马来。
菩萨蛮（鸳鸯梅）
张鎡（宋代）

前生曾是风流侣。返魂却向南枝住。疏影卧晴溪。恰如沙暖时。

绿窗娇插鬓。依约犹交颈。微笑语还羞。愿郎同白头。
绍兴二十九年关仁皇后袝庙一首
真宗（宋代）

恭惟圣母，跻袝孔时。
陈羞宗祏，徼福坤务。
钟鼓惟序，牲玉载祗。
于皇来格，永介丕基。
又用前句作七绝 其七
王十朋（宋代）

节近愁阴雨，云披见太阳。殷勤呼酒伴，烂熳醉秋光。
春夜家宴
王镃（宋代）

烛底裁词按玉箫，翠宫合唱取腔娇。
梨花影护春风暖，不用香薰酒自消。
秋兴四首 其四
方一夔（宋代）

故里千山远，荒城八月寒。霜椑馀鸟啄，社雨洗鱼残。

紫塞跑风鬣，青冥纵露翰。微生独不化，羁绁老江干。
御街行（赋轿）
高观国（宋代）

藤筠巧织花纹细。称稳步、如流水。踏青陌上雨初晴，嫌怕湿、文鸳双履。要人送上，逢花须住，才过处、香风起。

裙儿挂在帘儿底。更不把、窗儿闭。红红白白族花枝，恰称得、寻春芳意。归来时晚，纱笼引道，扶下人微醉。
李
李峤（唐代）

潘岳闲居日，王戎戏陌辰。蝶游芳径馥，莺啭弱枝新。

叶暗青房晚，花明玉井春。方知有灵干，特用表真人。
梦里青山图为桐上人题
冷士嵋（明代）

竹屋蒲团万壑东，萧然一幻坐来空。
十年尘虑都亡尽，留得青山入梦来。
送王閈归苏州
刘商（唐代）

深山穷谷没人来，邂逅相逢眼渐开。

云鹤洞宫君未到，夕阳帆影几时回。
留别诸兄弟
刘攽（宋代）

羁游路万里，物色共悽然。霖雨伤秋意，西南接漏天。

壶公缩地远，列子御风旋。信有神仙术，诸公一见怜。
醉中偶成
乐雷发（宋代）

醉敲茶臼啸秋烟，苦欠高阳买酒钱。
拟入乱山餐柏叶，石林閒对麝香眠。
酬清苕恭仲温见寄旧诗追志于此
释文珦（宋代）

吾生苦疏拙，不解谋此身。辗转常寄食，短褐如悬鹑。

徒御舍之常，往往嫌我贫。达交亦良多，安能强相亲。

唯有湖滨山，于我如故人。日夕与之对，澹然忘主宾。

仲温我同流，道我此意真。新诗远相寄，可以书诸绅。

何时到清苕，相携采白蘋。
赴苏州至常州，答贾舍人
白居易（唐代）

杭城隔岁转苏台，还拥前时五马回。厌见簿书先眼合，

喜逢杯酒暂眉开。未酬恩宠年空去，欲立功名命不来。

一别承明三领郡，甘从人道是粗才。
送石扬休还蜀
欧阳修（宋代）

长爱谪仙誇蜀道，送君西望重吟哦。路高黄鹄飞不到，花发杜鹃啼更多。

清禁寒生凤池水，绣衣荣照锦江波。昔年同舍青衿子，夹道欢迎鬓已皤。
送子飞弟归荆南
韩驹（宋代）

往在东堂时，唯汝年尚少。木枪斗群儿，竹弓射飞鸟。

今来跨鞍马，昂然丈夫表。入门恍莫识，与语意方了。

脱汝来时装，夜阑酌清醥。当歌喜未定，感旧色已悄。

念我三年官，自裹衣中麨。东去尽勾吴，北行薄全赵。

汝亦上岷峨，大江穷浩渺。一年两附书，皮筒到家少。

那知此相遇，乾鹊果前兆。我性本齐缓，汝资诚楚剽。

相逢各相规，一月语连晓。忆汝初结发，读书先尉缭。

谓须壮执殳，单于垒时挑。岂期尚羁旅，但存双目瞭。

我恨缘诗穷，赁屋隘而湫。尚容三尺床，使汝眠奥穾。

二升籴禄粟，丑婢羹荼蓼。时时得鹑兔，傍灶亲燔燎。

才为十日欢，邻里厌烦扰。朝来著戎服，数匝丝绦绕。

辞我出门去，归袖风矫矫。还家对寒食，渚宫闻雉鷕。

想见阿颂君，把卷倚丛筱。弟妹乘羊车，堂前走相嬲。

何当总见之，缓我归思杳。汝归与俱来，繁台及秋杪。
落叶和闻宾门 其二
陈曾寿（清代）

碧怨无情尚有情，哀蝉从此悟浮生。归根转绿非身待，托命题红抵目成。

曾见葱茏原不悔，相逢摇落亦堪惊。归来背枕寒灯梦，犹误巴山夜雨声。
再送黄醇甫四川制干二首
项安世（宋代）

未冠声名璧水流，已嗔袍笏壮龄收。
更堪绿鬓劳乌绶，好去青天上碧油。
百岁重亲谁得似，十年三策未经酬。
归来展尽平生话，莫负东阳沈隐侯。
奉和经略庞龙图延州南城入咏·褉堂
司马光（宋代）

箫鼓震阳休，组练照芳洲。
意气坐中客，羞笑山阴游。
怀长源
刘祁（元代）

凉月夜如水，秋风吹紫兰。独居怅无聊，佳人阻河山。

山河邈千怅，相望何时已。云横雁影沈，露下虫声起。

烽火照中州，西南杀气浮。君居刘山下，果若向时不？

人生有离别，但惜知音绝。匣内卧青龙，光芒射秋月。

汴水碧参差。叶飞空树枝。如何相忆处，还值暮秋时。
跣虑铩Ｉ硎潞涡胛剩?嘈恼?某睢！度?剖?
秦系（唐代）

策杖政成时，清溪弄钓丝。当年潘子貌，避病沈侯诗。
漉酒迎宾急，看花署字迟。杨梅今熟未，与我两三枝。
紫瑞香三首
陈藻（宋代）

放蕊争先见菊彫，逐花旋拆天桃夭。
若为耐久还柔脆，莫折仙枝本易摇。
莲塘霁望
刘兼（唐代）

新秋菡萏发红英，向晚风飘满郡馨。万叠水纹罗乍展，

一双鸂郡绣初成。采莲女散吴歌阕，拾翠人归楚雨晴。

远岸牧童吹短笛，蓼花深处信牛行。
往山东独宿城东驿适中秋见月不寐有怀赋此
林景清（明代）

丈夫四方志，高远当自期。四十尚未遇，我生将何为。

此身类萍尚，飘飘随所之。去年当此夕，莆阳叹别离。

今年况在客，又值中秋时。明月不我弃，万里长相随。

碧落净如洗，清光满无亏。幽怀触佳景，技痒谁能医。

恨无知音者，酌我碧玉卮。就寝苦不寐，起步当前墀。

凉风湿我巾，金风吹我衣。徙倚恣瞻玩，徘徊动遐思。

亲闱隔山海，清樽知共谁。柏台忆良契，对此争光辉。

仙舟有同侣，买醉情怡怡。独我抱孤闷，劳劳客天涯。

问月月不答，随云向西驰。
题齐息轩宗伯云起石谱用东坡石鼓歌韵
阮葵生（清代）

三月既望日在丑，入山独访杜陵叟。执经愿逐彭戴游，登门忽作籍湜走。

贱子半生俗生骨，先生一见笑开口。相将促膝话后前，细数离悰自别后。

手出珣玗累有千，目眯点画忘其九。或如支离五粒松，或如臃肿十围柳。

宛委或如夏后碑，破碎或如亚父斗。自谓青山云荡胸，不羡黄金印系肘。

抉拾如从沙拣金，搜剔如妨苗乱莠。苔花千载绣山灵，松岭三年契石友。

小技宁夸虫蚀书，壮夫耻效虎初孛殳。几疑入水呈龙龟，不须破壁搜蝌蚪。

天铲龂龂属巨灵，怪事咄咄惊耆耇。先生生本具慧眼，往往云砂随指嗾。

每逢出岫垂车轮，便教蜡屐携尊卣。凝眸高瞩向烟霄，回睨旁观尽朦瞍。

乍看千叶散芙蓉，倏飘一发悬岣嵝。寻踪直上峰顶高，凿险终镵石皮厚。

金翘破处露累累，鸿宝携来读某某。兹事从来想绝无，闻言那不惊顿有。

传观一似鱼得珠，狂喜争同囚脱杻。世上儿曹尽叶龙，近今书手同瓦狗。

真儒居处亦精灵，天文隐现信非偶。新语传闻十二州，好诗裒集三千首。

南宫之袖不胜藏，青田之根急须掊。会向严陵去趣书，莫教豪客来争取。

才劣谁怜觅句难，诗成莫涤多生垢。摩挲空作三宿恋，惆怅难为期月守。

稽留山阁知缘深，坐对春风惭学朽。何时负笈归天台，日餐云母杖灵寿。
潇湘八景 其四 潇湘夜雨
释德洪（宋代）

岳麓甍檐苍莽中，萧萧江雨打船篷。一声长笛人何去，箬笠蓑衣宿苇丛。
闲居感旧偶成十绝乘兴有作不复诠次 其六
吕本中（宋代）

唐子直心绝可怜，夏侯苦节更谁传。诸晁事业风流在，各有残诗十数篇。
夕思
贾岛（唐代）

秋宵已难曙，漏向二更分。我忆山水坐，虫当寂寞闻。

洞庭风落木，天姥月离云。会自东浮去，将何欲致君。
纵步过资福寺僧留饮出示净度文三教一理认经
陈文蔚（宋代）

一编净度出玄文，因甜书窗醉酒尊。
儒释未须谈一二，且於花下立黄昏。
复作过商翁墓 其二
沈辽（宋代）

平生气业许谁知，官制应崇九尺碑。已为朝廷恢远略，不应江尺独无诗。

交牙石锁先偏阵，野烧光开后队旗。老妇尪残谁主奠，从来伯道使人悲。
沿江买鱼不得询之则前比我为官船所强取故有
姚勉（宋代）

人间到处有鱼羹，我亦扁舟柳下横。
一任官船渠不卖，归欤脍玉煮深铛。
忆秦娥
黎廷瑞（宋代）

叶叶里。一枝冷浸铜瓶水。铜瓶水。飞英簇簇，砚屏香几。
夜来雪片敲窗纸。半衾芳梦相料理。相料理。梨花漠漠，江南千里。
与常不轻弈棋输松枝笔一篇
章甫（宋代）

南山苍须翁，阅世几千秋。
终以明自煎，晚为松滋侯。
孙枝后来明，劲直余风流。
亦学管城子，来从毛颖游。
故人使江南，江北停归辀。
持赠比岁寒，厚意岂暗投。
形貌若黄槁，风度犹清修。
轻健殊可人，不作绕指柔。
我贫得长閒，造物因冥搜。
诗成呼使前，脱帽明窗幽。
旁无赏音人，赖尔能点头。
无论及钱神，政恐为尔羞。
丘司理母
林希逸（宋代）

三十年嫠未易禁，信眉才尔遽涔涔。断机有训名花帖，埋璧无惭见藁砧。

剪发为圭供客馔，却蚶令侃职官箴。年兄事状夫人志，岁月追思泪满襟。
酒泉子 其二
晏殊（宋代）

春色初来，遍拆红芳千万树，流莺粉蝶斗翻飞。恋香枝。

劝君莫莺缕金衣。把酒看花须强饮，明朝后日渐离披。

莺芳时。
和李少卿见贻之什
李新（宋代）

碧江青嶂冷翻光，水镜冰壶照座凉。
舜日有时琴自动，鲈鱼何处鱠飞香。
竹开细尾搀先出，雀引新雏底事忙。
老去得为裴度客，旧来频过郑公乡。
赠鲁至道
方回（元代）

种薰不生莸，种莸不生薰。
人力异培植，草木各有根。
或不然此说，宜以变化论。
蛟鱼无头角，作龙行寸雨云。
曲蘖酿成酒，醒者皆醺醺。
不见昔诸子，抠衣孔圣门。
仲由气暴虎，不使行三军。
欲俾赐也讷，故曰天何言。
不见孺悲子，取瑟使之闻。
色黄而在裳，深取六五坤。
志学及从心，非变尚何云。
南山隐雾豹，养其所变文。
明明德新民，此书洙泗孙。
所谓新者何，舍旧新是勤。
服可古衣冠，耕须故田园。
世惟有旧染，不可留一痕。
变人先变己，毋我求道原。
下愚彼不移，乌喙无兰荪。
昏昏与晓晓，火蛰仍复蟠。
人生悟此理，寸丹还一元。
句
钱惟演（宋代）

五马持山节，三衣对水田。
送戴怡涛观察之官雷廉 其一
陈恭尹（清代）

五两风轻引木兰，福星从此向西看。溪山旧熟骅骝足，父老欢迎獬豸冠。

郊有神雷供出令，蚌含明月识新官。旌旗指处氛祲息，反侧而今报平安。
铨试后徵山别业寄源侍御
殷寅（唐代）

别业在徵山，登高望畿甸。严令天地肃，城阙如何见。

蔼蔼王侯门，华轩日游衒。幸逢休明代，山虏尚交战。

投策去园林，率名皆拜选。圣君性则哲，济济多英彦。

裴楷能清通，山涛急推荐。謏才甘自屏，薄伎忝馀眷。

虽承国士恩，尚乏中人援。畴昔相知者，今兹秉天宪。

朱绂何赫赫，绣衣复葱茜。
饮中示子贤诸友七绝颇愧狂斐 其四
欧阳澈（宋代）

飘飘逸气薄云霓，功烈羞谈管仲卑。业就凌烟终有分，桂林谁谓便无枝。
秋景 雁南归
刘辰翁（宋代）

天阔雁何之，沈云字字稀。明知从北至，又说是南归。

兵气侵行急，河声背影微。江湖霜信远，城郭主人非。

不惜惊弦得，惟忧系帛遗。河梁人惜别，似尔不能飞。
肯堂用大人韵作诗示予因及予与吴仲懿江阴之旧游而以身强为可宝次韵奉酬
姚永概（清代）

生于吴楚爱幽并，五岳填胸不可平。少壮渐过添老态，江湖行遍减山情。

高吟斗室春回座，腊雨连宵冷入城。彭蠡枞阳二千里，茫茫帆楫又东征。
水调歌头·昭代数人物
佚名（宋代）

昭代数人物，谁似我公贤。平生礌礌磊磊，常以义为先。广立湖礌义学，盛集陕西义社，良法自家传。阴德有如此，眉寿不须言。圣天子，方右武，复宗文。诗书马上，看君父子共争先。伫听天山三箭，还共秋闱一举，相继凯歌旋。金印大如斗，富贵出长年。
子重相率游任园
李之仪（宋代）

蹈雪入窈窕，蓊蔚如深春。左右无佳色，老绿不改新。

小愒茅茨下，园翁叙慇勤。主人谓此翁，好事绝等伦。

养生惟养花，种种皆躬亲。每到二三月，烂漫如锦茵。

问翁何所有，品目如何分。翁云世间本，搜采无遗根。

牡丹三万株，兼取洛与陈。芍药扬州来，密密搀鱼鳞。

杂花极目是，浩不知涯津。四序更代谢，颜色常相因。

我适来非时，犹得聊逡巡。约翁待花开，许我论主宾。
送周寺丞知落南
司马光（宋代）

大华指商於，中间百里余。
稍行山驿远，渐与世尘疏。
楚塞参差接，秦民错杂居。
惜哉非肯綮，不足试投虚。
同张伯永出郊迓客倦叹之余因以成咏
赵蕃（宋代）

度晶我悰得养疴，不知春事已云多。
桃花灼灼为谁好，杨柳依依如恨何。
曲折东西山展画，抑扬高下鸟闻歌。
是间有句强能管，古淡如君莫我诃。
夜坐
王令（宋代）

破窗多穿风，冷烛无定焰。
滴沥随衣泪，反覆到心念。
趋生迷夷涂，失城陷深堑。
病拙未为疗，膏肓不容砭。
无家可容归，有灶亦断掭。
凫短鹤脤长，饮啄两自赡。
天有不可问，何独於我欠。
吾观序卦辞，否乃适泰渐。
而余何为者，独此不见验。
譬如白为缁，一造遂永染。
久生人所羡，我独处之厌。
安得盖棺去，手足同一敛。
昌甫念某生朝寄诗来次韵谢之
韩淲（宋代）

俾寿情何重，酬吟报恐迟。拜嘉诚自喜，友谊尚谁为。

醑我遥相命，思翁不独诗。晚生头已秃，敬长眼空窥。
予久欲游仰山而未暇行者智印写真索赞
周必大（宋代）

家居只在仰山傍，自笑痴蝇冻守窗。
也解分身千百亿，从来一月印千江。
发广州
苏轼（宋代）

朝市日已远，此身良自如。
三杯软饱后，（浙人谓饮酒为软饱。
）一枕黑甜余。
（俗谓睡为黑甜。
）蒲涧疏钟外，黄湾落木初。
天涯未觉远，处处各樵渔。
内香药库诗赞
宋真宗（宋代）

每岁沉檀来远裔，累朝珠玉实皇居。
今辰内府初开处，充{左牛右刃}尤宜史笔书。
西江月
向子諲（宋代）

取古人语以况此花，称为著题。余三十年前，与晁之道、狄端叔诸公醉皇建院东武襄家，酴醿甚盛，各赋长短句。独记余浣溪沙一首云：“翠羽衣裳白玉人。不将朱粉污天真。清风为伴月为邻。枕上解随良夜梦，壶中别是一家春。同心小绾更尖新。”真成梦事。此BA4E此花不殊，而心情老懒，无复当时矣，勉强作是词云：

红退小园桃杏，绿生芳草池塘。谁教芍药殿春光。不似酴醿官样。

翠盖更蒙珠幰，薰炉剩熨沈香。娟娟风露满衣裳。独步瑶台月上。
和马粹老四明杂诗聊纪里俗耳十首 其十
舒亶（宋代）

莲阁红堪掣，兰池静不流。梯航纷绝徼，冠盖错中州。

草市朝朝合，沙城岁岁脩。两前茶更好，半属贾船收。
句
王琪（宋代）

结伴不禁鸳瓦冷，羞明常怯玉钩斜。
嘲淮风进退格
杨万里（宋代）

絮帽貂裘莫出船，北窗最紧且深关。
颠风无赖知何故，做雪不深空自寒。
不去扫清天北雾，只来卷起浪头山。
便能吹倒僧伽塔，未直先生一笑看。
武夷十咏 其八 幔亭峰
徐熥（明代）

一曲宾云酒一卮，共乘鸾鹤醉归迟。至今五色霞千片，犹似当年结彩时。
水调歌头 排遍第一
曾布（宋代）

魏豪有冯燕，年少客幽并。击球斗鸡为戏，游侠久知名。

因避仇、斗东郡。元戎留属中军。直气凌貔虎，须臾叱咤风云。

凛凛坐中生。偶乘佳兴。轻裘锦带，东风跃马，往斗寻访幽胜。

游冶出东城。堤上莺花撩乱，香车宝马纵横。草软平沙稳。

高楼两岸春风，语笑隔帘声。
次韵荅沈元昭县尹淇沟书怀
谢肃（明代）

淮南游子忆江乡，五月芙蓉集露裳。失意未应书咄咄，生涯祗合问苍苍。

本随黄鹄游云海，岂逐秋鸿恋稻梁。此日襟期同沈约，临流濯足楚天长。
送蒋宗儒良医归老
李东阳（明代）

流云递晴阴，飞雨忽而过。黄尘暗西郊，河水不满柁。

言从北畿返，遥忆东山卧。未清炎暑怀，且免泥涂涴。

两枰万事毕，一酌千愁破。平生医国心，少壮惊老大。

荣名方得谢，馀宠犹在荷。欲问沧浪歌，歌成几人和。
奉陪朝列大夫饶秉鉴题三洲岩
李公瓛（明代）

昔闻蓬岛有三洲，今见壶山锦水头。题石诗存人已远，炼丹仙去灶还留。

岚生海屿千峰暝，风度云关六月秋。争扫崖屏三五幅，得人佳句即时收。
园樱伤老也
司马光（宋代）

园有农李，圃有肥杞。
我酒既旨，我淆既美。
我友戾止，改忧为喜。
今我不乐，年其有几。
病僧
姚合（唐代）

三年病不出，苔藓满藤鞋。倚壁看经坐，闻钟吃药斋。

茶烟熏杀竹，檐雨滴穿阶。无暇频相访，秋风寂寞怀。
青霞
蒲寿宬（宋代）

百尺长松岩下风，一轮明月屋西峰。
梦回细数登山路，知在青霞第几重。
偈颂二十五
释智遇（宋代）

天晴盖却屋，乘时刈却禾。
输纳皇租了，鼓腹唱讴歌。
和谢吏部铁字韵三十四首·送成彦尉邵武三首
邓肃（宋代）

万窍于喁风割耳，梅影横斜耿烟水。
杀鸡为黍政追随，七峰共烟隐君子。
忽举阳关饯行人，去去莫愁官长嗔。
但知所领马曹似，清谈更觉子猷真。
谷风尝讥朋友绝，子贡毋轻原宪拙。
期公鸿雁不空回，开缄八行划如铁。
偈颂八十五首
释妙伦（宋代）

沙鸥尽日戏江滨，几度浮来几度沈。
渔笛一声惊起去，依前飞下碧波心。
别韦郎中
张谓（唐代）

星轺计日赴岷峨，云树连天阻笑歌。南入洞庭随雁去，

西过巫峡听猿多。峥嵘洲上飞黄蝶，滟滪堆边起白波。

不醉郎中桑落酒，教人无奈别离何。
答柳道传饷笋
方凤（宋代）

东家鼎烹矜大嚼，西家呼卢赛乳酪。肉食那知儒素风，似君臭味将无同。

知我山斋少白粲，随时易办松花饭。佐食投箸毋乃馋，筠笼新掘来幽岩。

封题遥寄四五尾，歆然解剥出肌理。和以芹根及薤芽，醯盐澹著香无涯。

黄齑脱粟绝滓腻，得此加餐检残笥。手把南华读一过，诗思陡涌如春波。

题箑酬君君莫笑，胸中成竹谐清调。
奉和袭美赠魏处士五贶诗。太湖砚
陆龟蒙（唐代）

谁截小秋滩，闲窥四绪宽。绕为千嶂远，深置一潭寒。

坐久云应出，诗成墨未干。不知新博物，何处拟重刊。
华胜寺题壁
翁蒙之（宋代）

高阁登临佛国春，逍遥聊复话前因。
老来白来渐欲近，兴到青山相与新。
扰扰簿书抛旧梦，迢迢钟磬著闲身。
笑他车马临官道，不及朝耕暮读人。
五月到官七月八日始并得家问二
韦骧（宋代）

琐琐尘泥迹，悠悠远宦心。一朝何喜甚，连客得家音。

义训通千里，人情贱万金。斜阳复东望，依旧暮云深。
恭谒灵康祠下二首
谢伋（宋代）

婺女光分邻土壤，赤城标建绝纷埃。
丛祠祗事无终古，灵迹相传有自来。
屋上飞烟梧鼎熟，水边迎棹度船回。
大神如在匪徼福，但欲乞灵消祸灾。
打鲥鱼
吴嘉纪（清代）

打鲥鱼，供上用。
船头密网犹未下，官长已鞴驿马送。
樱桃入市笋味好，今岁鲥鱼偏不早。
观者倏忽颜色欢，玉鳞跃出江中澜。
天边举匕久相迟，冰填箬护付飞骑。
君不见金台铁瓮路三千，却限时辰二十二。
杂咏 其一
李应莘（清代）

墙头森森万竿竹，许借浓阴傍华屋。故宅荒凉扃复开，百年几见人歌哭。

春衾梦断闻晓鸦，湘帘不卷波纹斜。夜来风雨解人意，小红开遍林檎花。
约诸公再游龙湫
楼钥（宋代）

昨暮与君上龙湫，天久不雨无湍流。
啸呼拊掌唤不应，怅望颇亦令人愁。
夜来雷鼓惊龙起，溪声已觉乱人耳。
莫辞重访尊者居，坐看倒翻三峡水。
哭李瑞三首 其二
张晋（清代）

夙昔耽吟咏，深怜知己难。斯人今不作，古调向谁弹？

夜雨孤灯暗，空梁落月寒。惟闻号杜宇，啼血满林端。
摸鱼儿（随湖南安抚赵德修自长沙回至澛港，值其生日）
陈著（宋代）

碧油幢、一开藩后，便思量早归去。工夫著紧新城好，风月万家笙鼓。游宴处。要管领春光，补种花无数。何须更驻。只画了潇湘，扁舟径发，挥手谢南楚。

江帆卸、撑入清溪绿树。家山三两程路。安排小马随猿鹤，勾引诗朋酒侣。潇洒处。是则是初心，只恐难留驻。忙须著句。把泉石烟霞，平章一遍，回首凤纶舞。
姑苏杂咏 登丘操
高启（明代）

驱车兮与马，蹇吾行兮胡为乎在中野？登彼兮崇丘，下茫
茫兮九州，思君子兮不得与驾以游。
山有出云兮木亦有柯，我将归兮忧之如何？登青丘，有怀
而作。
题王蒙秋林万壑图
弘历（清代）

秋绚峰姿纷紫翠，书披古道益精神。板桥策杖来过者，应是相咨奇字人。
坐啸亭纳凉
刘攽（宋代）

长啸振林木，半空鸾鹤声。清风蘋末来，孤月海上生。

坐久物色改，如有神仙迎。
送崔定
贾岛（唐代）

未知游子意，何不避炎蒸。几日到汉水，新蝉鸣杜陵。

秋江待得月，夜语恨无僧。巴峡吟过否，连天十二层。
偈二十二首
释子淳（宋代）

三德齐敷结净缘，十方僧宝世良田。
愿将此日无为福，上祝皇图亿万年。
新居成茂恭以诗见贺次韵奉酬
喻良能（宋代）

子美堂工始上元，断手乃在宝应年。
顾我无能为杜役，有此屋庐差不难。
欲移修竹梅花亚，暮霭朝烟迷上下。
室远地偏来者谁，时有相思稽老驾。
平生愿足不愿馀，底用虚名更著书。
虽无拄腹五千卷，且有山阳宅一区。
海内长句君最好，辱致新篇为善祷。
鸡豚社酒幸不远，来往他年成二老。
夏日游九龙岩
刘梦符（宋代）

突兀灵岩古，纡回石磴升。
地幽忘日烈，壁峭喜云蒸。
峰顶池如月，山根水欲冰。
摩挲可镌处，大字纪中兴。
祝山人将过白岳访汪司马即席赋并寄汪公
胡应麟（明代）

四海苍生卜谢安，谁同司马话登坛。新安水似龙门出，白岳山将泰岱看。

明月乍淹萝径晓，西风遥洒薜衣寒。亦知幸舍堪弹铗，曾否中林问鹖冠。
浣溪沙（赏芍药）
葛胜仲（宋代）

楼子包金照眼新。香根犹带广陵尘。翻阶不羡掖垣春。

不分与陵为近侍，难甘溱洧赠闲人。如羞如怨独含颦。
重刊先世北海集有述
孔传铎（清代）

曹瞒柄汉政，刘氏颓三纲。岂无名流士，大雅皆沦亡。

遐哉管幼安，皂帽去辽阳。咄嗟华子鱼，末节何猖狂。

其余建安子，仁义志久荒。草檄愈头风，借面以吊丧。

碌碌何足数，谁为声价昂。列祖北海公，风厉不可当。

矫世敦古道，独论盛孝章。观其友祢生，抱负岂寻常。

裸衣骂广座，挝鼓声悲凉。非公孰具眼，彼此相激扬。

瞒也狐鼠俦，公真威凤翔。当其未遇害，汉祚固无伤。

曹孔不两立，薰莸互相妨。惜呼时不遇，尽室竟罹殃。

太阿虽屈折，不失为至刚。三复此遗编，使我增慨慷。

斯文在异姓，固当为表彰。况乃先世贤，遗琴犹在堂。

梓之附家乘，用戒永珍藏。
题吴荻垣所绘风晴雨雪斗方图四首 其三
严金清（清代）

气爽烟开水国情，白苹红蓼照波明。轻舟荡桨夷游去，鸥鹭相逢好续盟。